Balinis ajeras

Balinis ajeras (Acorus calamus) – ajerinių (Acoraceae) šeimos ajerų (Acorus) genties augalų rūšis.Vilma Kaunienė, Egidijus Kaunas. Vaistingieji augalai. Kaunas, UAB „Varpas", 1991. ISBN 5-89942-087-1.

Genties pavadinimas iš graikų kalbos žodžio akoros 'nepasotinamas', nes augalo šakniastiebiai vartojami apetitui pagerinti.

 Augalų morfologija 
daugiametis, 60-100 cm aukščio augalas, su storais, šliaužiančiais, nariuotais, rausvai žaliais, 1,5 – 3,0 cm skersmens šakniastiebiais. Dauginasi išimtinai vegetatyviniu būdu, šakniastiebiais.

Stiebas iš vienos pusės su briauna, iš priešingos – įlinkęs. Lapai kalavijiški, bekočiai, ilgi, dažniausiai banguotais kraštais, prie pagrindo vienas kitą apkabinantieji. Burbuolė cilindriška, 4 – 9 cm ilgio, pakrypusi į šoną. Žydi birželio-liepos mėn. Visas augalas turi būdingą malonų aromatą. Paplitęs visoje Lietuvoje. Auga vandens telkinių pakraščiuose, puvenų turtingame dumble. Didelių sąžalynų yra Nemuno deltojeBalinis ajeras svetainėje Sveikas.lt  

 Panaudojimas 
Dėl eterinių aliejų naudojamas parfumerijoje.
Ant ajerų lapų kepama duona arba į duonos tešlą įmaišomi ajero lapų milteliai.
Kai kur lapai silosuojami su dobilais ir naudojami gyvulių pašarui.Rūta Antanaitienė. Vandenyje augantys vaistiniai augalai. Ūkininko patarėjas.lt. 

 Sudėtis 
Sausuose šakniastiebiuose yra 2,0 – 4,8 % eterinio aliejaus, glikozido akorino, krakmolo, dervų, iki 150 mg% askorbino rūgšties, rauginių, mineralinių ir kitų medžiagų, lapuose – eterinio aliejaus, rauginių medžiagų, krakmolo, iki 500 mg% askorbino rūgšties.

 Vaistinės augalo savybės 
Ajero šakniastiebiai kasami vasaros pabaigoje ir rudenį iš tankių sąžalynų, imant ne daugiau kaip 1/4 šakniastiebių iš sąžalyno. Naudojami vaistams ir preparatams nuo plaukų slinkimo, apetitui gerinti, aromatingoms vonioms. Baliniu ajeru galima gydyti uždegimines ligas, jis gerina klausą ir regą. Šakniastiebių milteliais valomi dantys, kai reikia stiprinti dantenas.Ajero nerekomenduojama vartoti nėštumo ir žindymo periodu, neskirti vaikams.

 Išnašos 

Kategorija:Ajeriniai
Kategorija:Dekoratyviniai augalai
Kategorija:Vaistiniai augalai
Kategorija:Prieskoniniai augalai